এতো প্রোঅ্যাকটিভ হওয়া কিন্তু ভাল নয়। জগন্নাথ বিশ্ববিদ্যালযের আন্দোলন পুলিশের প্রোঅ্যাকটিভ মানসিকতার জন্যই সহিংস হয়ে উঠেছিল — তারপরও আন্দোলনকারীদের রাস্তার গাড়ি ভাঙ্গচুর করাকে আমরা একবোরেই অনুচিত যেমন বলেছি তেমনি একথাও আমাদের বলতে হবে পুলিশের অহেতুক বাড়াবাড়ি এই ভাঙ্গচুরের জন্য সমান দায়ী। আর জগন্নাথ বিশ্ববিদ্যালয়ের শিক্ষার্থীদের দাবিগুলো সম্পূর্ণভাবেই শিক্ষা সম্পর্কিত এবং সরকারের জন্য সেদাবি মেনে নেওয়া একেবারেই অসম্ভবের স্তরের ছিল না এবং গতকাল তো শেখ হাসিনা শিক্ষার্থীদের দাবি মেনেই নিয়েছেন। তাহলে মাঝখান থেকে এই এতো ভাঙ্গচুর, মত প্রকাশের স্বাধীনতায় আঘাত করে পুলিশ পুরো ব্যাপারটাকে গুবলেটই করেছে। আর যখন শুনি কারো চোখ বেঁধে তাকে জিজ্ঞাসাবাদ চলছে, নির্যাতন চলছে তখন আমার খুব ১৪ ডিসেম্বর ১৯৭১-এর কথা মনে হয় : কোনোভাবেই পুলিশের এই আচরণ মেনে নেওয়া যায় না। আর আরব বসন্ত কিন্তু শুরু হয়েছিল তিউনিসিয়ার এক উচ্চশিক্ষিত বেকার যুবক বেকারত্বের যন্ত্রণা থেকে বাঁচতে একটা ভ্যানে করে ফল বিক্রি শুরু করলে পুলিশ তাতে বাধা দেয়ার ঘটনা থেকেই। এজন্য বলছিলাম এতো প্রোঅ্যাকটিভ হওয়া কিন্তু ভাল নয়। আমি তো মনে করি ওই এএসপি রফিকুলের দৃষ্টান্তমূলক শাস্তি হওয়া উচিত এবং সেসাথে জগন্নাথ বিশ্ববিদ্যালয়ের আন্দোলনের সময় সেখানে পুলিশের যেসব কর্তাব্যক্তি প্রোঅ্যাকটিভ নির্দেশনা দিয়েছে তাদেরও সমান শাস্তি হওয়া উচিত।